Күләш Шәмшидинова үш баланы өрттен құтқарған студентті марапаттады
DATE: 11:48, 10 Маусым 2019 | GMT +5
TITLE: Күләш Шәмшидинова үш баланы өрттен құтқарған студентті марапаттады
URL: https://kaz.inform.kz/news/kulash-shamshidinova-ush-balany-ortten-kutkargan-studentti-marapattady_a3536311/
META: DATE: 11:48, 10 Маусым 2019 | GMT +5
TOTAL WORDS: 180
AUTHOR(S):
TEXT: Гумилев атындағы ЕҰУ ақпарат және технологиялар факультетінің 2 курс студенті, 21 жасар Нұрсұлтан Исмағұлов Нұр-Сұлтан қаласындағы көпқабатты үйлердің бірінен шыққан өрт кезінде батылдық танытып, үш баланың өмірін сақтап қалған болатын. Оқыс оқиға Бейбітшілік көшесінде болды. «Өз өмірін тәуекелге тігіп, қиындыққа түскен адамға көмек қолын созуға ұмтылатын жастар мақтауға тұрарлық. Әрине, осындай батыл да ержүрек баланы өсіріп, тәрбиелеген Нұрсұлтанның атаанасына алғыс айтқымыз келеді. Осындай жігерлі балалардың қалыптасуы барысында мектеп пен білім ордаларындағы ұстаздардың атқаратын рөлі орасан. Біздің ортақ мақсатымыз - өскелең ұрпақтың күшті, жігерлі, батыл болып өсуіне барынша қолымыздан келгенше әрекет ету. Нұрсұлтан сияқты жастар - біздің заманымыздың нағыз батырлары», - деп атап өтті, ержүрек студентті марапаттаған Білім және ғылым министрі К. Шәмшидинова. Сол күні Нұрсұлтан достарымен астаналық саябақтардың бірінде серуендеп жүрген. Адамдардың шулап жатқанын естіп олар оқиға болған жерге достарымен тез жетеді. Тұрғын үйдің екінші қабатынан ер адамның көмекке шақырған дауысын естиді. Нұрсұлтан ешбір кідірместен төменде орналасқан дүкеннің шатыры арқылы үйдің екінші қабатына көтеріліп, үйдің терезесін сындырып, үш баланы өртке оранған пәтерден алып шыққан. Оқиға орнына жеткен өрт сөндірушілер пәтерде қалған тағы бір кішкентай бөбек пен отағасының өмірін арашалап қалды
